Πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τροποποίηση της τροποποιημένης πρότασης για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 95/93 του Συμβουλίου της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Εισαγωγή

Οι εχθροπραξίες στο Ιράκ έχουν επηρεάσει την εκτέλεση των αεροπορικών δρομολογίων στην Κοινότητα και αλλού. Η διεθνής κατάσταση αυτή έχει αυξήσει τους φόβους για νέες τρομοκρατικές επιθέσεις στις αερομεταφορές, οι οποίες με τη σειρά τους αντιμετωπίζουν κάθετη πτώση της ζήτησης. Επίσης, έχει ζητηθεί από τους αερομεταφορείς διαφόρων χωρών να δεσμεύσουν εμπορικά αεροσκάφη τους για στρατιωτική αερογέφυρα σε περίπτωση έκτακτης αμυντικής ανάγκης. Έτσι, έχει περιοριστεί και η προσφορά, με αποτέλεσμα σημαντική μείωση της μεταφορικής ικανότητας και της συχνότητας που προσφέρεται σε διάφορα δρομολόγια, κυρίως στα υπερατλαντικά και σε εκείνα προς την Εγγύς και τη Μέση Ανατολή. Επίσης, η γενική οικονομική ύφεση, επηρεάζει αρνητικά τον τομέα των αερομεταφορών. Τέλος, η πρόσφατη αιφνίδια εκδήλωση του Σοβαρού Οξέος Αναπνευστικού Συνδρόμου (SARS) στην Νοτιοανατολική Ασία είχε σοβαρές επιπτώσεις στις αεροπορικές μεταφορές.

H ύφεση των εχθροπραξιών στο Ιράκ και ο τερματισμός των στρατιωτικών συγκρούσεων υπό την ευρεία έννοια δεν έχουν ακόμα αναστρέψει τις παραπάνω αρνητικές εξελίξεις στην εναέρια κυκλοφορία.

Σύμφωνα με τις προβλέψεις της Παγκοσμίου Οργάνωσης Αεροπορικών Εταιρειών (IATA), σε περίπτωση εχθροπραξιών στην περιοχή της Εγγύς και της Μέσης Ανατολής επί τρεις μήνες, θα υπάρξει αρνητική επίπτωση στην κυκλοφορία κατά 10%, στις εμπορευματικές μεταφορές κατά 5% και γενικότερη αρνητική επίδραση (- 5%) στην κυκλοφορία επιβατών κατά τη διάρκεια των τριών μηνών μετά τις εχθροπραξίες. Σε παγκόσμια κλίμακα, ο αντίκτυπος αυτός θα μεθερμηνευτεί σε σημαντική πτώση των εσόδων κατά 6 δισεκατ. $ ΗΠΑ και σε άνοδο του κόστους κατά 0,2 δισεκατ. $ ΗΠΑ. Έτσι, οι ζημίες του κλάδου των αερομεταφορών για το 2003 σε παγκόσμια κλίμακα θα είναι περίπου 5,8 δισεκατ. $ ΗΠΑ (με τους τόκους). Αυτό το ζοφερό σενάριο θα επιδεινωθεί ακόμη περισσότερο εάν οι εχθροπραξίες διαρκέσουν διπλάσιο χρόνο, π.χ. έξι μήνες και θα επηρεάσουν ολόκληρη τη θερινή περίοδο προγραμματισμού (Απρίλιος - Οκτώβριος 2003). Στην περίπτωση αυτή, οι καθαρές ζημίες (με τους τόκους) θα φθάσουν τουλάχιστον τα 8 δισεκατ. $ ΗΠΑ και τα έσοδα θα πέσουν ακόμη περισσότερο. Σύμφωνα με την IATA, οι προβλέψεις αυτές είναι σχετικά συντηρητικές σε σύγκριση με τα αποτελέσματα που είχε ο πόλεμος στον Περσικό Κόλπο το 1990-1991. Επίσης, στις εκτιμήσεις αυτές δεν είχε συνυπολογιστεί η αιφνίδια εκδήλωση του SARS.

Ακόμη, σύμφωνα με την Ένωση Ευρωπαϊκών Αερογραμμών, ο πόλεμος ενδέχεται να οδηγήσει σε σημαντική πτώση των εσόδων σε επιβατοχιλιόμετρο (RPK), της τάξεως περίπου των 2-3 εκατομ. RPK. Δεδομένου ότι τα γεγονότα της 11ης Σεπτεμβρίου προκάλεσαν μαζικές ζημίες στην κυκλοφορία (έως τα τέλη του 2002 στην Ευρώπη: -8%, στον Βόρειο Ατλαντικό: - 22%) και λειτουργικές ζημίες (το 2001 3,02 δισεκατ. $ ΗΠΑ), τα αποτελέσματα αυτής της νέας σύρραξης μπορούν να επιδεινώσουν μια ήδη ασταθή κατάσταση.

Επίσης, σύμφωνα με τα δεδομένα της ΕΕΑ σχετικά με τις επιπτώσεις των πρώτων ημερών του πολέμου (η εβδομάδα 17-23 Μαρτίου), σε σύγκριση με την ίδια εβδομάδα του προηγούμενου έτους, η διεθνής κυκλοφορία επιβατών μειώθηκε κατά 12,3%. Μέσα στην Ευρώπη, η πτώση ήταν 14,6%, στις χώρες του Βορείου Ατλαντικού 10,2% και στα δρομολόγια της Άπω Ανατολής 12,4%. Στα δρομολόγια της Μέσης Ανατολής η πτώση ήταν κάθετη, 42,2%. Ύστερα από την έναρξη του πολέμου, διάφοροι μεγάλοι ευρωπαϊκοί αερομεταφορείς έχουν ανακοινώσει σημαντικές μειώσεις προσωπικού.

Aντίθετα με τη θέση των αερομεταφορέων που ανήκουν στις IAΤA, AEA, IACA και ERA, οι Ευρωπαίοι αερομεταφορείς που ασκούν πολιτική χαμηλών εισιτηρίων όπως η EasyJet και η Ryanair δήλωσαν ότι σύμφωνα με τους κανόνες κατανομής των χρονοθυρίδων (slots) πρέπει να τούς επιτραπεί να εργασθούν κανονικά, ότι δεν πρέπει να υπάρξει χαλάρωση των κανόνων με βάση τους οποίους άνθισε η πολιτική αεροπορία στην Ευρώπη την τελευταία δεκαετία και κρίνουν ότι η προστασία των χρονοθυρίδων για τις αεροπορικές εταιρείες αποτελεί μια μορφή κρατικής ενίσχυσης.

Συγκεκριμένα, η έναρξη των στρατιωτικών επιχειρήσεων οδήγησε σε διαταραχή των εμπορικών αεροπορικών δρομολογίων στην περιοχή που πλήττεται άμεσα από τις εχθροπραξίες, καθώς και μέσα στην Κοινότητα. Οι πρώτες εκτιμήσεις του Eurocontrol δείχνουν ότι έχουν θιγεί περίπου 500 πτήσεις ανά ημέρα στην περιοχή. πρόκειται για πτήσεις τόσο κοινοτικών αερομεταφορέων όσο και τρίτων χωρών. Επίσης, πρέπει να ληφθεί υπόψη ότι ο εναέριος χώρος του Ιράκ έχει κλείσει για την πολιτική αεροπορία από τον πρώτο πόλεμο στον Περσικό Κόλπο. Έτσι, οι περιορισμοί χρήσης του εναερίου χώρου άλλων χωρών στην περιοχή μπορούν να οδηγήσουν σε πρόσθετες ακυρώσεις πτήσεων και σε αλλαγή της πορείας των πτήσεων από την Κεντρική Ευρώπη και την Νοτιοανατολική Ασία.

Όσον αφορά το SARS, από τις 9 Απριλίου 2003 αναφέρθηκαν συνολικά 48 κρούσματα στην Κοινότητα και 2650 κρούσματα παγκοσμίως, συμπεριλαμβανομένων 103 θανάτων σύμφωνα με τα στοιχείά του Παγκόσμιου Οργανισμού Υγείας.

Ωστόσο, παρά την κατάσταση οι περισσότεροι αερομεταφορείς που είναι παρόντες στα κοινοτικά αεροδρόμια δεν είναι σε θέση να μειώσουν την μεταφορική ικανότητα, διότι έτσι θα έχαναν τις αχρησιμοποίητες χρονοθυρίδες σύμφωνα με τον κανόνα "ή το χρησιμοποιείς ή το χάνεις", ο οποίος στην πραγματικότητα απαιτεί από τους αερομεταφορείς να χρησιμοποιούν τις χρονοθυρίδες τους τουλάχιστον κατά 80% σε μια περίοδο προγραμματισμού, έτσι ώστε να δημιουργούν ιστορικό προηγούμενο και να τούς χορηγούνται οι χρονοθυρίδες αυτές για την επόμενη αντίστοιχη περίοδο προγραμματισμού.

Χωρίς λοιπόν μια απόφαση διαφύλαξης των χρονοθυρίδων με "καθεστώς ιστορικών δικαιωμάτων", οι αερομεταφορείς θα αναγκαστούν να διατηρήσουν την υπάρχουσα μεταφορική ικανότητα, ακόμη και αν η ζήτηση μειωθεί ουσιαστικά και η προσφορά είναι μικρότερη λόγω περιορισμών στον εναέριο χώρο, πράγμα που θα έχει ως αποτέλεσμα να επιδεινωθούν οι οικονομικές δυσχέρειες που υπάρχουν σήμερα. Σε ορισμένες περιπτώσεις ίσως να μην είναι καν σε θέση να χρησιμοποιήσουν τα αεροσκάφη τους διότι θα ζητηθούν ενδεχομένως για την αερογέφυρα στρατευμάτων.

Οι διατάξεις του κανονισμού για τις χρονοθυρίδες

Το σημείο αναφοράς του κανονισμού, όπως αναφέρεται στο άρθρο 10 παράγραφος 3, είναι η χορήγηση και η χρήση των χρονοθυρίδων κατά τη διάρκεια μιας περιόδου προγραμματισμού (κανόνας "ή το χρησιμοποιείς ή το χάνεις" ) και συγκεκριμένα η κατάσταση στο τέλος της περιόδου αυτής αφού έχουν πράγματι χρησιμοποιηθεί οι χρονοθυρίδες. Το άρθρο ορίζει ιδίως ότι οι αερομεταφορείς δικαιούνται την ίδια σειρά χρονοθυρίδων για την επόμενη αντίστοιχη περίοδο προγραμματισμού, εφόσον μπορούν να αποδείξουν στο συντονιστή ότι χρησιμοποίησαν τη συγκεκριμένη σειρά χρονοθυρίδων, σύμφωνα με την άδειά του, τουλάχιστον κατά 80% του χρόνου κατά τη διάρκεια της περιόδου προγραμματισμού για την οποία τούς χορηγήθηκαν οι χρονοθυρίδες.

Επίσης, ο κανονισμός είναι διατυπωμένος έτσι στο άρθρο 8 παράγραφος 1 στοιχείο α) και στο άρθρο 10 παράγραφος 3, ώστε να επιτρέπει τον υπολογισμό των χρονοθυρίδων στο τέλος της περιόδου προγραμματισμού, όταν οι χρονοθυρίδες έχουν χρησιμοποιηθεί και έχουν δημιουργηθεί ιστορικά δικαιώματα για την επόμενη αντίστοιχη περίοδο προγραμματισμού.

Το άρθρο 10 παράγραφος 5 δίνει έναν μη εξαντλητικό κατάλογο αιτιών, τις οποίες μπορούν έγκυρα να επικαλεστούν οι αερομεταφορείς για να δικαιολογήσουν γιατί δεν χρησιμοποίησαν τις χρονοθυρίδες που τούς χορηγήθηκαν για μια περίοδο προγραμματισμού. Το συγκεκριμένο άρθρο παραθέτει στο εδάφιό (α) μη εξαντλητικό κατάλογο απρόβλεπτων και αδιαφιλονίκητων περιπτώσεων, εκτός του ελέγχου του αερομεταφορέα. Το άρθρο δεν αναφέρεται σε κατάσταση πολέμου ή ένοπλης σύρραξης, ούτε στις επιπτώσεις που μια τέτοια κατάσταση μπορεί να έχει στην εφαρμογή των κανόνων χορήγησης των χρονοθυρίδων.

Ο κανονισμός βασίζεται στην αρχή ότι η κατανομή και παρακολούθηση της χρήσης των χρονοθυρίδων αποτελούν καθήκοντα του συντονιστή (άρθρο 4, παράγραφοι 5 και 6). Ο συντονιστής του αερολιμένα νοείται ως ανεξάρτητος φορέας, π.χ. φυσικό ή νομικό πρόσωπο που κατέχει θέματα συντονισμού του προγραμματισμού πτήσεων, ο διορισμός του οποίου εξασφαλίζεται από το κράτος μέλος που είναι αρμόδιο για τον αερολιμένα όπου γίνεται η κατανομή των χρονοθυρίδων (άρθρο 4 παράγραφος 1). Τέλος, ο συντονιστής πρέπει να φέρει σε πέρας τα καθήκοντά του όχι μόνο με ανεξαρτησία, αλλά και με ουδέτερο, αμερόληπτο και διαφανή τρόπο (άρθρο 4 παράγραφοι 2 και 3).

Έτσι, μπορεί να συναχθεί το συμπέρασμα ότι κατά την εφαρμογή του άρθρου 10 παράγραφοι 3 και 5, ο συντονιστής οφείλει να ενεργήσει σύμφωνα με τις αρχές που ορίζει το άρθρο 4, όπως περιγράφηκε προηγουμένως.

Αναγκαιότητα τροποποίησης του κανονισμού

Για τους λόγους που προαναφέρθηκαν, ούτε η Επιτροπή ούτε τα κράτη μέλη μπορούν να εκδώσουν δεσμευτικές οδηγίες προς τους συντονιστές, διότι θα παρενέβαιναν στο πνεύμα ανεξαρτησίας τους.

Συνεπώς, προτείνεται να εισαχθεί στον κανονισμό το νέο άρθρο 10β σύμφωνα με το οποίο οι συντονιστές θα αποδεχθούν, εφόσον οι αερομεταφορείς αποδώσουν τη μη χρήση των χρονοθυρίδων που τούς έχουν κατανεμηθεί για την θερινή περίοδο προγραμματισμού 2003 στις εχθροπραξίες στο Ιράκ, να κατανείμουν τις χρονοθυρίδες αυτές για την επόμενη αντίστοιχη περίοδο προγραμματισμού (θέρος 2004).

Δεδομένου ότι πρέπει να ενθαρρυνθούν οι αερομεταφορείς να επιστρέψουν στο κοινό σύστημα εκμετάλλευσης τις χρονοθυρίδες που δεν πρόκειται να χρησιμοποιήσουν κατά την διάρκεια της περιόδου προγραμματισμού που θα θιγεί από τις εχθροπραξίες, υπενθυμίζεται ότι οι συντονιστές αερολιμένων κατανέμουν τις χρονοθυρίδες που έχουν επιστραφεί στο κοινό σύστημα εκμετάλλευσης για να ικανοποιήσουν τη ζήτηση χρονοθυρίδων ad hoc από την γενική αεροπλοΐα (άρθρο 8 παράγραφος 3 του ισχύοντος κανονισμού), καθώς και για να ικανοποιήσουν αιτήματα των κατεστημένων και των νεοεισερχόμενων αερομεταφορέων με δίκαιο τρόπο ("κανόνας 50/50" όπως αποκαλείται του άρθρου 10 παράγραφος 7 του ισχύοντος κανονισμού). Κατ'αυτόν τον τρόπο, οι χρονοθυρίδες κατά τη διάρκεια της περιόδου που θα θιγεί από τις εχθροπραξίες, τα οποία συνήθως σπανίζουν, δεν θα χαθούν.

Χρονοδιάγραμμα

Μια σημαντική πτυχή της παρούσας πρότασης είναι το χρονοδιάγραμμά της. Η αρχική κατανομή των χρονοθυρίδων πραγματοποιείται στις διασκέψεις προγραμματισμού της IATA: τον Νοέμβριο για την επόμενη θερινή περίοδο και τον Ιούνιο για την επόμενη χειμερινή περίοδο. Έτσι, οι χρονοθυρίδες για την θερινή περίοδο του 2003 κατανεμήθηκαν ήδη στη διάσκεψη προγραμματισμού της IATA τον Νοέμβριο του 2002, ενώ οι χρονοθυρίδες για την χειμερινή περίοδο του 2002/2003 κατανεμήθηκαν τον Ιούνιο του 2002. Το άρθρο 10 παράγραφος 4 του κανονισμού προβλέπει ότι οι αερομεταφορείς μπορούν να επιστρέφουν οι χρονοθυρίδες στο κοινό σύστημα εκμετάλλευσης σε ειδικές ημερομηνίες χωρίς να θίγεται ο υπολογισμός χρήσης των χρονοθυρίδων που εξακολουθούν να διαθέτουν. Στον πίνακα που ακολουθεί παρουσιάζονται οι πλέον σημαντικές ημερομηνίες στη διαδικασία κατανομής των χρονοθυρίδων, όπως αυτές έχουν καθοριστεί από τις κατευθύνσεις παγκοσμίου προγραμματισμού για την κατανομή των χρονοθυρίδων που καθορίζονται από τον κλάδο των αερομεταφορών (IATA) και από τον κανονισμό.

>ΘΕΣΗ ΠIΝΑΚΑ>

Σύμφωνα με τις κατευθύνσεις παγκοσμίου προγραμματισμού του κλάδου των αερομεταφορών (IATA), αφού προσδιοριστούν τα δικαιώματα "ιστορικών" χρονοθυρίδων, οι συντονιστές πρέπει να δώσουν σε κάθε αεροπορική εταιρεία αναλυτικά τα ιστορικά δικαιώματά τους, εφόσον αυτά έχουν καθοριστεί από τον συντονιστή, το αργότερο όμως έως:

* την τρίτη Δευτέρα του Απριλίου για όσα έχουν καταχωριστεί ως "ιστορικές" χρονοθυρίδες, τα οποία όντως χρησιμοποιήθηκαν στην προηγούμενη χειμερινή περίοδο.

* την τρίτη Δευτέρα του Σεπτεμβρίου για όσα έχουν καταχωριστεί ως "ιστορικές" χρονοθυρίδες, τα οποία όντως χρησιμοποιήθηκαν την τρέχουσα θερινή περίοδο έως τη στιγμή εκείνη.

Με βάση τα προηγούμενα, η τροποποιημένη πρόταση, με την παρούσα τροπολογία που συμπεριλαμβάνει νέο άρθρο 10β θα πρέπει να εγκριθεί από το Ευρωπαϊκό Κοινοβούλιο και το Συμβούλιο κατά τη διάρκεια της θερινής περιόδου προγραμματισμού του 2003, καθώς έως τις 15 Σεπτεμβρίου ("τρίτη Δευτέρα του Σεπτεμβρίου" όπως προαναφέρθηκε) θα έχει καθορισθεί ο υπολογισμός των ιστορικών χρονοθυρίδων για την περίοδο εκείνη. Οι συντονιστές οφείλουν να τα επιβεβαιώσουν πριν το συντονισμό των προγραμμάτων και την κατανομή των χρονοθυρίδων για την επόμενη θερινή περίοδο στη διάσκεψη προγραμματισμού της IATA, η οποία θα πραγματοποιηθεί στις αρχές Νοεμβρίου 2003. Συνεπώς, ο προτεινόμενος κανόνας πρέπει να τεθεί σε εφαρμογή πριν την ημερομηνία αυτή έτσι ώστε να επιτραπεί στους συντονιστές και τους αερομεταφορείς να διατηρήσουν τις αχρησιμοποίητες χρονοθυρίδες.

Σε αντίθετη περίπτωση φαίνεται ότι θα προκύψει σημαντικός κίνδυνος δημιουργίας νομικών προβλημάτων για τους αερομεταφορείς εκείνους στους οποίους έχουν κατανεμηθεί χρονοθυρίδες σε αερολιμένες, όπου οι συντονιστές δεν θα έχουν δεχθεί την δικαιολογία των εξαιρετικών περιστάσεων λόγω των εχθροπραξιών για την θερινή περίοδο προγραμματισμού του 2003.

2001/0140 (COD)

Πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τροποποίηση της τροποποιημένης πρότασης για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 95/93 του Συμβουλίου της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [1],

[1] ΕΕ C ..., ..., σ. ...

τη γνώμη της Ευρωπαϊκής Οικονομικής και Κοινωνικής Επιτροπής [2],

[2] ΕΕ C ..., ..., σ. ...

τη γνώμη της Επιτροπής των Περιφερειών [3],

[3] ΕΕ C ..., ..., σ. ...

Ενεργώντας σύμφωνα με τη διαδικασία που ορίζει το άρθρο 251 της Συνθήκης [4],

[4] ΕΕ C ..., ..., σ. ...

Εκτιμώντας τα εξής:

(1) Ο πόλεμος που άρχισε τον Μάρτιο του 2003 κατά του Ιράκ και οι πολιτικές εξελίξεις που ακολούθησαν όπως και η αιφνίδια εκδήλωση του Σοβαρού Οξέος Αναπνευστικού Συνδρόμου (SARS) έχουν δυσμενείς επιπτώσεις στα αεροπορικά δρομολόγια των αερομεταφορέων και προκάλεσαν σημαντική μείωση της ζήτησης στην αρχή της θερινής περιόδου προγραμματισμού του 2003.

(2) Για να εξασφαλιστεί ότι η μη χρήση των slots (χρονοθυρίδων) που είχαν κατανεμηθεί για τις περιόδους αυτές δεν προκαλεί απώλεια των δικαιωμάτων για τις εν λόγω χρονοθυρίδες στους αερομεταφορείς, είναι αναγκαίο να δηλωθεί με σαφή και αδιαμφισβήτητο τρόπο ότι οι συγκεκριμένες περίοδοι προγραμματισμού έχουν επηρεαστεί δυσμενώς από την ένοπλη σύρραξη.

(3) Ο κανονισμός (EΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες για την κατανομή των χρονοθυρίδων στους κοινοτικούς αερολιμένες [5] πρέπει επομένως να τροποποιηθεί αναλόγως.

[5] ΕΕ L 14, 22.1.1993, σ. 1.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προστίθεται το ακόλουθο άρθρο 10β στο κανονισμό (ΕΟΚ) αριθ. 95/93 του Συμβουλίου:

"Άρθρο 10β

1. Για τους σκοπούς του άρθρου 10 παράγραφος 3, οι συντονιστές δέχονται ότι οι αερομεταφορείς δικαιούνται την ίδια σειρά χρονοθυρίδων κατά τη διάρκεια της θερινής περιόδου προγραμματισμού 2004, ως αυτές είχαν κατανεμηθεί στους αερομεταφορείς για την θερινή περίοδο προγραμματισμού 2003.

Άρθρο 2

Ο παρών κανονισμός τίθεται σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα μέλη του και εφαρμόζεται μέσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος